โคราชจัดการแสดงโขนพระราชทาน เรื่องรามเกียรติ์ ชุดฉลองนคร เฉลิมราชพระจักรี
วันที่ 7 ธันวาคม 2562 เวลา 19.00 น นายวิเชียร จันทรโณทัย ผู้ว่าราชการจังหวัดนครราชสีมา เป็นประธานเปิดการแสดงโขนศาลาเฉลิมกรุงพระราชทาน แสดงโดยคณะนักแสดงจากโรงมหรสพหลวงศาลาเฉลิมกรุง พระราชทานเรื่องรามเกียรติ์ ชุดฉลองนคร เฉลิมราชพระจักรี           นายวิเชียร จันทรโณทัย ผู้ว่าราชการจังหวัดนครราชสีมา กล่าวว่า ด้วยพระบาทสมเด็จพระวชิรเกล้าเจ้าอยู่หัวทรงพระกรุณาโปรดเกล้าๆ พระราชทานพระมหากรุณาให้คณะนักแสดงจากโรงมหรสพหลวงศาลาเฉลิมกรุงมาจัดแสดงโขนพระราชทาน เรื่องรามเกียรติ์ ชุด “ฉลองนครเฉลิมราชพระจักรี ระหว่างวันที่ 7–8 ธันวาคม 2562 ตั้งแต่เวลา 19.00 น. ณ บริเวณลานอนุสาวย์ท้าวสุรนารี อำเภอเมือง จังหวัดนครราชสีมา วัตถุประสงค์เพื่อดำเนินตามรอยพระยุคลบาทในการอนุรักษ์ ทำนุบำรุง และสืบสานนาฏศิลป์ชั้นสูงของชาติ และร่วมสร้างจิตสำนึกและปลูกฝังให้เด็กและเยาวชนไทย เกิดความรักและภาคภูมิใจในคุณค่าแห่งศิลปะการแสดงชั้นสูงประจำชาติไทย รวมถึงนักท่องเที่ยวได้มีโอกาสรับชมการแสดงโขนที่มีความวิจิตร งดงามตระการตา ที่บ่งบอกถึงความเป็นไทยอย่างแท้จริง        การแสดงโขนพระราชทานเรื่องรามเกียรติ์ ชุด ฉลองนคร เฉลิมราชพระจักรี อันเป็นส่วนหนึ่งของมรดกไทย (Thai Heritage) และความเป็นมหรสพเพื่อความบันเทิง (Entertainment) ธำรงไว้ซึ่งความงดงามตามจารีตเดิม ทั้งลีลาและท่วงท่าการแสดงล้วนเน้นความปราณีต อ่อนช้อย การแสดงมีกระบวนท่าที่สวยงาม รวดเร็ว กระชับ ดนตรีไทยบรรเลงสด ถ่ายทอดผ่านการแสดงอันวิจิตรงดงาม ดำเนินเรื่องด้วยการพากย์และเพลงหน้าพาทย์แบบโบราณ เรื่องราวสั้นกระชับด้วยการพากย์เจรจา ชมท่วงท่าความสง่างามของกระบวนทัพของพระรามและทศกัณฐ์ และสนุกสนานตื่นเต้นไปกับลีลากระบวนท่าของลิงที่หาชมได้ยากในปัจจุบัน #จ.โคราชจัดการแสดงโขนพระราชทาน #เรื่องรามเกียรติ์ ชุดฉลองนคร เฉลิมราชพระจักรี #สำนักข่าว กรมประชาสัมพันธ์ #NNT #ILOVETHAILAND